Au d'Johreszellig isch in dr verschidene Deile vum Römische Riich underschidlich gsi. Im Weste isch meistens gar nit durzellt worre,  sundern d'Johr sin nooch dr beide jewils fer ei Johr amtierende Konsule benennt worre. Denäbe isch au d'Ära "ab urbe condita" (Gründig vu dr Stadt Rom) un später die diokletianisch Ära benutzt worre. Im Oste isch d'Seleukideära yblich gsi, wo 312 v. Chr. als Johr 1 zellt het. Später het sich im Weste die bis hüt yblich christlich Ära durgsetzt, im Oste isch noch lang d'Zittrechnig "ab dr Erschaffig vu dr Welt" yblich gsi (Byzantinischi Ära); sälli isch vu dr byzantinische Griche uf s'Johr 5500 v. Chr. agsetzt worre.